Per Andersson

Per Edvin ”Sahara” Andersson (1941 Helsinki – 17. huhtikuuta 2011 Koh Chang, Thaimaa) oli suomalainen palkkasoturi.

Koulukodissa kasvanut ja nyrkkeilyä harrastanut Per Andersson lähti seikkailunhalusta merille 1960-luvun alussa. Hän myöhästyi 1962 laivastaan Rotterdamissa ja joutui työn, asunnon ja rahan puutteessa liittymään Ranskan muukalaislegioonaan. 

Andersson palveli legioonassa kuusi vuotta 1962–1968 ja oli välillä legioonan rangaistuskomppaniassakin. Legioonasta karattuaan Andersson oli palkkasoturina Kongossa ja Angolassa. Hän oli vielä kolme vuotta Espanjan muukalaislegioonassa 1972–1975 ja joutui tänä aikana istumaan 11 kuukautta sotilasvankilassa taposta syytettynä. Tämän jälkeen Andersson oli vielä amerikkalaisen palkkasoturijärjestön keikkahommissa sotilaskouluttajana vuoteen 1984 saakka muun muassa Nicaraguassa ja Angolassa. 

Sotilasuransa jälkeen Andersson asui Kööpenhaminassa ja oli muun muassa henkivartijana. Palattuaan Suomeen hän sotkeutui mukaan hasiksen salakuljetukseen ja sai siitä pari vankeustuomiota. Vankilasta päästyään Andersson toimi matkailualalla muun muassa ulkomaisten turistien koiravaljakkokuskina sekä hiihto-, pyöräily-, kanootti- ja patikkaretkien vetäjänä.

Eläkkeelle jäätyään Andersson muutti ensin Floridaan ja sitten Thaimaahan. Andersson asui Thaimaassa Koh Changin saarella. Petri Sarjanen on kirjoittanut Anderssonin elämänvaiheista kirjan Sahara - Palkkasoturi Per Andersson (Kustannusosakeyhtiö Revontuli, 1999).

Andersson kuoli 17. huhtikuuta 2011 Koh Changin saarella Thaimaassa.

Lähteet 
 
 Sahara! Palkkasoturin eläkepäivät Koh Changilla, Thaimaan Suomalainen-verkkolehti
 Jari-Petri Heinon blogi 10.4.2010 : Per ”Sahara” Andersson

Viitteet

Ranskan muukalaislegioonan sotilaat
Palkkasotilaat
Suomalaiset sotilaat
Vuonna 1941 syntyneet
Vuonna 2011 kuolleet
Ulkosuomalaiset henkilöt